Η Human Rights Watch για την επιχείρηση "Ξένιος Δίας"
η ελληνική κυβέρνηση θα πρέπει να επενδύσει στην βελτίωση της εκπαίδευσης των αστυνομικών, δηλώνει η συντάκτρια της έκθεσης
, Λονδίνο, επιμέλεια Έκθεση της οργάνωσης προάσπισης ανθρωπίνων δικαιωμάτων, Human Rights Watch, που δόθηκε στη δημοσιότητα την Τετάρτη, κατηγορεί την ελληνική αστυνομία για κακοποιήσεις παράνομων μεταναστών στο πλαίσιο των προσπαθειών της αντιμετώπισης του φαινομένου. Σύμφωνα με την οργάνωση οι λαθρομετανάστες αντιμετωπίζουν διακρίσεις με βάση την φυλετική και εθνική τους καταγωγή. Η Έβα Κοσσέ, συντάκτρια της έκθεσης και ειδική για θέματα Ελλάδας στην Human Rights Watch, αναφέρεται στην επιχείρηση «Ξένιος Ζευς» της ελληνικής αστυνομίας. «Ομάδες αστυνομικών που περιπολούν στο κέντρο της Αθήνας, σταματούν ανθρώπους που μοιάζουν με παράνομους μετανάστες. Πολλές φορές στο κέντρο της Αθήνας βλέπεις αστυνομικούς να ακολουθούνται από 10 ή 20 άτομα, που μοιάζουν με λαθρομετανάστες». Στη συνέχεια επιβιβάζονται σε λεωφορεία της αστυνομίας, μεταφέρονται σε αστυνομικά τμήματα και κρατούνται επί ώρες, δήλωσε η κ. Κοσσέ. Σύμφωνα με το Παρατηρητήριο Ανθρωπίνων Δικαιωμάτων, 85 χιλιάδες αλλοδαποί συνελήφθησαν τους πρώτους έξι μήνες της επιχείρησης «Ξένιος Ζευς». Μόνο 6% αυτών βρίσκονταν στην Ελλάδα παράνομα. Οι ελληνικές αρχές δηλώνουν ότι είναι απαραίτητο να φέρνουν αλλοδαπούς σε αστυνομικά τμήματα για την συγκέντρωση των στοιχείων τους, αλλά η κ. Κοσσέ διαφωνεί. «Έχει αποδειχτεί ότι όταν η αστυνομία στηρίζει τις επιχειρήσεις της σε στερεότυπα και όχι σε συγκέντρωση πληροφοριών για εγκληματική δραστηριότητα, η αποτελεσματικότητα της επιχείρησης εγείρει ανησυχίες». Η αναλύτρια της Human Rights Watch τονίζει ότι η επιχείρηση «Ξένιος Ζευς» πυροδοτεί την ξενοφοβία στην Ελλάδα και προσθέτει ότι η ελληνική κυβέρνηση θα πρέπει να επενδύσει στην βελτίωση της εκπαίδευσης των αστυνομικών, έτσι ώστε οι επιχειρήσεις τους να πετυχαίνουν τον εντοπισμό των λαθρομεταναστών. «Οι αστυνομικοί που συμμετέχουν στην επιχείρηση “Ξένιος Ζευς” δεν έχουν εκπαιδευτεί ως προς το πώς να αναγνωρίζουν κάποιον ο οποίος είναι νόμιμος, ή παράνομος, και δεν έχουν εκπαιδευτεί σε θέματα ασύλου». Η κ. Κοσσέ σημειώνει πάντως ότι η αστυνομία έχει δηλώσει ότι θα εξετάσει τις προτάσεις του Παρατηρητηρίου Ανθρωπίνων Δικαιωμάτων. Έκθεση που καταδικάζει τον τρόπο αντιμετώπισης λαθρομεταναστών και ατόμων που ζητούν άσυλο από την ελληνική αστυνομία, είχε εκδώσει τον περασμένο μήνα και η Διεθνής Αμνηστία.